วงดุริยางค์ฟีลฮาร์โมนิกแห่งประเทศไทย

วงดุริยางค์ฟีลฮาร์โมนิกแห่งประเทศไทย  เป็นวงออร์เคสตราที่ได้ก่อตั้งขึ้นโดยมีวัตถุประสงค์เพื่อจัดตั้งวงซิมโฟนิคมืออาชีพขึ้นในประเทศไทย 
ประวัติ.
วงดุริยางค์ฟีลฮาร์โมนิกแห่งประเทศไทย Thailand Philharmonic Orchestra (Thailand Phil) ก่อตั้งขึ้นในปี พ.ศ. 2548 และกลายเป็นแรงขับเคลื่อนสำคัญในแวดวงดนตรีของประเทศไทย ส่งเสริมทั้งการแสดงและการศึกษาดนตรีคลาสสิก ในช่วงตลอด 20 ฤดูกาลที่ผ่านมา วง Thailand Phil ได้รับการยอมรับในระดับนานาชาติจากการแสดงบทประพันธ์คลาสสิก รวมถึงการบรรเลงผลงานใหม่ โดยเฉพาะจากนักประพันธ์ชาวไทย 
ในปี พ.ศ. 2565 วง Thailand Phil ได้สร้างประวัติศาสตร์ด้วยการเป็นวงออร์เคสตราวงแรกของไทยที่ออกทัวร์ยุโรป โดยได้รับเสียงปรบมืออย่างล้นหลามในกรุงบูดาเปสต์ ลูบลิยานา และวรอตซวาฟ
นอกจากนี้ยังมีการแสดงทั่วประเทศไทย เอเชียตะวันออกเฉียงใต้ ญี่ปุ่น และนิวซีแลนด์
วง Thailand Phil ดำเนินงานร่วมอย่างใกล้ชิดกับวิทยาลัยดุริยางคศิลป์ มหาวิทยาลัยมหิดล โดยมีพันธกิจในการยกระดับมาตรฐานวงออร์เคสตราผ่านคอนเสิร์ตระดับโลกและโครงการด้านการศึกษา
วงได้ร่วมแสดงกับวาทยกรและนักแสดงเดี่ยวที่มีชื่อเสียงระดับโลก อาทิ Kahchun Wong, Carl St.Clair, Sergei Nakariakov และวง Boston Brass พร้อมขยายการแสดงไปทั่วภูมิภาคเอเชีย นิวซีแลนด์ และยุโรป
สถานที่แสดงของวงคือ หอแสดงดนตรีมหิดลสิทธาคาร Prince Mahidol Hall ซึ่งมีความจุ 2,000 ที่นั่ง ตั้งอยู่ภายในวิทยาลัยดุริยางคศิลป์ มหาวิทยาลัยมหิดล รายล้อมด้วยสวนอันร่มรื่นและบรรยากาศที่เงียบสงบ ในแต่ละปี วง Thailand Phil จัดแสดงคอนเสิร์ตมากกว่า 40 รายการ ณ หอแสดงดนตรีแห่งนี้ พร้อมการแสดงในโอกาสพิเศษต่างๆ ในกรุงเทพมหานคร
เข้าสู่ฤดูกาลที่ 20 วง Thailand Phil ได้สถาปนาตนเองให้เป็นผู้นำด้านดนตรีในประเทศไทยและเอเชียตะวันออกเฉียงใต้ โดยมีหัวหน้าวาทยกรผู้ร่วมก่อตั้งคนแรกคือ Gudni Emilsson และต่อมาโดย Maestro Alfonso Scarano ซึ่งเป็นผู้นำวงออกทัวร์ยุโรปครั้งแรก วง Thailand Phil ยังได้บันทึกผลงานอัลบั้มที่ได้รับคำชื่นชมมากมาย และมุ่งมั่นที่จะยกระดับดนตรีคลาสสิกในประเทศไทยอย่างต่อเนื่อง โดยยังคงเชื่อมโยงกับผู้ฟังและมอบประสบการณ์ดนตรีระดับโลกให้กับสังคมไทยอย่างต่อเนื่อง
เป้าหมาย.
เป้าหมายของวงคือ เพื่อให้เป็นวงดนตรีของชาติ มีผลงานในระดับนานาชาติ สามารถเดินทางไปแสดงในนานาประเทศได้ โดยมีผู้ควบคุมวงดนตรีรับเชิญและนักดนตรีรับเชิญ (นักเดี่ยว) ในระดับนานาชาติเดินทางมาร่วมแสดง เพื่อการพัฒนาวงให้มีศักยภาพระดับนานาชาติ 
โอเปร่าเรื่องแรก.
ปี พ.ศ. 2550 นับเป็นปีสำคัญทางประวัติศาสตร์ของวงการโอเปร่าโลก เนื่องจากเป็นปีที่ครบรอบ 400 ปีแห่งการกำเนิดของ L'Orfeo โอเปร่าของ Monteverdi ในโอกาสนี้ ทางวง TPO ได้จัดการแสดงโอเปร่าเรื่องนี้ในวันที่ 11 และ 12 พฤษภาคม 2550 โดยมี Manuel Ludgenhorst มาทำหน้าที่เป็นผู้กำกับการแสดง มีศิลปินรับเชิญจากเยอรมนีมาร่วมในการแสดงโเปร่าครั้งแรกของTPO นี้เป็นจำนวนมาก
บันทึกเพลงเกียรติยศ.
เมื่อวันที่ 16-17 พฤษภาคม พ.ศ. 2550 วงดุริยางค์ฟีลฮาร์โมนิกแห่งประเทศไทย โดยมี Gudni Emilsson เป็นผู้อำนวยเพลงได้ทำการบันทึกเสียง ชุด "เพลงเกียรติยศ" โดยมีธนาคารแห่งประเทศไทยเป็นผู้สนับสนุน บทเพลงที่บันทึกเรียบเรียงเสียงประสานโดย ร้อยเอกประทีป สุพรรณโรจน์ ได้แก่ เพลงสำคัญของแผ่นดิน (เพลงชาติ เพลงสรรเสริญพระบารมี เพลงมหาฤกษ์ มหาชัย สดุดีมหาราชา ภูมิแผ่นดินนวมินทร์มหาราชา) เพลงมาร์ช ได้แก่ ทหารของชาติ กราวกีฬา มาร์ชสี่เหล่า มาร์ชเยาวชน สยามานุสติ มาร์ชบริพัตร และ Gaudeamus Igitur (รวมพลัง) ที่พิเศษก็คือ คุณเนาวรัตน์ พงษ์ไพบูลย์ ได้ให้เกียรติเป็นผู้ประพันธ์เนื้อเพลงมหาชัย ในการบันทึกเสียงครั้งนี้ มีการขับร้องประกอบการบรรเลงโดยคณะนักร้องประสานเสียง 60 คน ยกเว้นเพลงมหาฤกษ์กับเพลงมาร์ชบริพัตรที่บรรเลงโดยวงออเครสตราล้วน ๆ การบันทึกเสียงครั้งนี้มีคุณ Hrolfur Vagnsson เป็น Sound Engineer
ที่ตั้ง.
วงดุริยางค์ฟีลฮาร์โมนิกแห่งประเทศไทย 25/25 วิทยาลัยดุริยางคศิลป์ มหาวิทยาลัยมหิดล ถนนพุทธมณฑลสาย 4 ตำบลศาลายา อำเภอพุทธมณฑล จังหวัดนครปฐม 73170